Svend Erik Hovmand (V), 2003-12-16:
En række af de spørgsmål, der er stillet her, er besvaret i det indlæg, jeg holdt under førstebehandlingen, og derfor skal jeg ikke spilde Folketingets tid med det.
Jeg vil bare her stilfærdigt glæde mig over, at regeringen og statsministeren har ønsket at følge den opfordring, jeg kom med, om nedsættelse af en undersøgelseskommission.
Jeg vil gerne sige, at jeg glæder mig meget over, at der nu bliver lejlighed til at få de reelle ting frem for en dag gennem en egentlig undersøgelse.
Så vil jeg i øvrigt gerne - også som svar på nogle af de spørgsmål, der har været her i dag - henvise til et svar, jeg har givet på spørgsmål 25, hvor jeg gør opmærksom på, at der er behov for en grundig analyse af hele problemstillingen med international beskatning.
Jeg vil selvsagt være indstillet på så hurtigt som muligt at tage de nødvendige initiativer.
Det er klart, at hvis der er et hul, så skal det selvfølgelig lukkes.
Men lad mig i øvrigt sige mere generelt, at det nok vil være svært at kreere et skattesystem, som i enhver situation vil være 100 pct. vandtæt i al evighed.
Specielt de regler, som hænger sammen med skatteregler i hundreder af andre lande, kan man ikke bare sådan få til at matche fuldstændig fra den ene dag til den anden.
Internationaliseringen i erhvervslivet viser med al tænkelig tydelighed, at de enkelte landes skattelovgivning er meget, meget forskellig, og at behovet for et tættere samarbejde mellem landene er mere og mere påkrævet.
Derfor har vi henvendt os til Europa-Kommissionen med hensyn til at få styrket reglerne for transfer pricing, derfor har vi anmodet OECD om at rejse spørgsmålet om dobbeltfradrag som følge af de enkelte landes forskellige regler
- et spørgsmål, som jeg i øvrigt er helt enig med SF i.
Herudover gennemfører vi nu på den hjemlige bane en oprustning af vores egen kontrol med transfer pricing gennem et tæt samarbejde med kommunerne i 10 samarbejdsregioner
landet over, vi styrker informationen om de internationale regler over for virksomhederne, og vi har netop i dag i regeringen taget stilling til en EU-lovpakke, som bl.a. skærper reglerne for tynd kapitalisering. Alt i alt er vi altså i fuld gang med at tilpasse os den internationale udvikling.
Men jeg vil gerne advare imod, at vi nu i panik sætter tiden i stå og opfører en berlinmur omkring Danmark.
Vi skal løbende tilpasse os udviklingen, og det er vi fuldt og helt indstillet på. Reglerne om international beskatning er ud fra mange hensyn nødvendige.
Globaliseringen forudsætter, at grænseoverskridende dispositioner behandles skattemæssigt fleksibelt, og desuden går udviklingen EU-mæssigt helt klart i retning af en videre udbredelse af reglerne om international sambeskatning.
Som nævnt i bemærkningerne til lovforslaget er regeringen i færd med at undersøge mulighederne for en forenkling, modernisering, af dette særdeles komplicerede og vanskeligt anvendelige område.
Som supplement til dette arbejde er det min hensigt for at sikre det bedst mulige resultat ud fra det bedst tænkelige grundlag at nedsætte et bredt sammensat sagkyndigt eksternt ledet udvalg, der skal bistå med at udarbejde et oplæg til nye regler, der tilgodeser såvel brugervinklen som skattekontrolvinklen i dette regelsæt.